**O, nemuritor Luceafăr!**

*Maria Filipoiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O, NEMURITOR LUCEAFĂR!

(omagiu spiritului eminescian)

O, nemuritor Luceafăr

Ancorat pe cer albastru,

Te așteaptă „flori de nufăr”

Să le dai sclipiri de astru!

Precum Pasărea Măiastră

Ți-ai croit zbor spre infinit,

Dar ai lăsat „Floare-albastră”

Să-ți cânte doru-n asfințit!

Codrul, după tine plânge

Și-n ropote plâng izvoare,

De „Dorință” ce se frânge

Pe-ale vremii sanctuare!

„Teiul” la pământ se-nclină

Pe ram încărcat de doruri,

Că nimeni nu-i mai alină

Durerea dusă-n ecouri!

Peste „pădurea de argint”

Doinește vânt de pe creste,

Să-i fie craiului alint

În idilică poveste.

„Plopii fără soț” te cheamă

din vremuri să-ți povestească

despre a iubirii dramă,

ca jertfă-n soartă lumească.

„Lacul” încărcat de nuferi,

Ar vrea… „Timpul” să se-ntoarcă,

Să cobori dintre luceferi

Și să-l cutreieri pe-o barcă.

Dar privind vremea cum trece

Prin iubiri înșelătoare,

„Tu rămâi la toate rece”,

Cu lumina creatoare.

Din Universul astrelor

Măsori timpul cum se duce

Călător cu „un singur dor”

Și destinul la răscruce.

Iar noi, muritorii de rând,

Sărutăm pe al tău mormânt,

„Icoana stelei” lăcrimând

În raze blânde pe Pământ.

Maria Filipoiu / U. Z. P. R